بھکر

بھکر سرائیکی وسیب دا اہم ضلع ھے۔اے سرگودھا ڈویژن وچ واقع او ضلع اے جتھاں سرائیکی زبان ٧٣ فیصد لوگ ٻلیندن. جغرافیائی طور تے زیادہ تر دیہی علاقہ تھل تے مشتمل اے. دریا سندھ وی نزدیک پوندے.

سرگودھا ڈویژن دا ہک ضلع جیڑھا یکم جولائی 1982ء تئیں ضلع میانوالی دی تحصیل ہئی۔ایں ضلع دے شمال اچ ضلع میانوالی، مشرق اچ خوشاب تے جھنگ تے جنوب اچ ضلع لیہ ہے۔ ضلع دی مغربی سرحد دے نال نال دریائے سندھ واہندے۔ دریا دے پار صوبہ سرحد دا ضلع ڈیرہ اسماعیل خان واقع ہے۔ سطح دے لحاظ نال ضلع دے ݙو حصے، علاقہ کچا نشیب تے علاقہ پکا یا تھل سݙویندن ۔ دریائے سندھ دے پاٹ اچ واقع علاقے کوں کچا نشیب آکھدن۔ ایں علاقے اچ دریائے سندھ دی چوڑائی تقریبا20کلو میٹرہے ۔ علاقہ تھل دریائے سندھ دے مشرقی اُچے کنارے دے مشرق اچ پرے تئیں کھنڈیا ہویا ہے۔ جنوب مشرقی حصہ ریگستان ہے۔

اڄ توں چھ سو سال پہلے تک اے علاقہ غیر آباد تے ویران ہا۔ ول ہولے ہولے جنوب آلے پاسوں جٖٹ اتھاں آ تے آباد تھیوݨ لڳے تے انہاں کاشتکاری شروع کیتی۔ کجھ عرصے بعد بلوچ قبائل اتھاں آنوݨ شروع تھی ڳے تے انہاں ایں علاقے تے اپݨی حکومت قائم کرگھٖدی ۔ انہاں اچ بلوچاں دے جسکانی قبیلے نے اتھاں خاصی مدت تک حکومت کیتی ول ترائے سوسال تک مغلاں دی حکومت ریہی۔ سکھاں دے راجا رنجیت سنگھ نے ہولے ہولے سارے پنجاب تے قبضہ جما گھٖدا۔ ایں نے منگیرہ کوں فتح کر تے بھکر دے پورے علاقے کوں اپݨی حکومت اچ شامل کر گھٖدا۔تقریباً پنج سو سال پہلے بکھو نامی ہک بندے نے ہندوستان دے کہیں علاقے توں آ تے بھکر دی بنیاد رکھی تے اپݨے ناں دی نسبت نال ایں شہر دا ناں بکھر رکھیا جیڑھا بعد اچ بکھر لکھا ونجٖݨ لگا۔ تاہم ٻول چال اچ ہُݨ وی ایندا تلفظ ’’بکھر‘‘ ہی آکھیا ویندا ہے۔ شہر بھکر ابتداء اچ دریائے سند ھ دے مغربی کنارے تے آباد ہا جیڑھا 1825ء اچ دریا برد تھی ڳیا ۔ ول مشرقی کنارے تے موجودہ شہر آباد کیتا ڳیا جݙاں جو دریائے سندھ پچھوں ہٹدا چلا ڳیا۔ ضلع بھکر دا کل رقبہ 3139مربع میل ہے ۔

بھکر داقدیم ترین تعلیمی ادارہ انجمن اسلامیہ پرائمری سکول ہے جیڑھا 1922ء اچ قائم تھیا ۔ ایں ویلھے ہک پوسٹ گریجویٹ کالج، ہک ماڈل ہائی سکول ، چار ہائی سکول، تے کئی مڈل تے پرائمری سکول طالبات کیتے ہک ڈگری کالج ، ݙو ہائی سکول ،تے ٻئے چھوٹے سکول ہن۔ مرداں تے تریمتیں سانگے کئی پیشہ ورانہ فنی تے تعلیمی تے تربیتی ادارے ہن۔ 

 حوالہ 
کتاب: میݙی دھرتی، میݙے لوک ، مصنف: ظہور احمد دھریجہ ، ناشر: جھوک پبلشرز ، ملتان 2018ء  


 تعلیمی ادارے 

 تھل یونیورسٹی بھکر
 گورنمنٹ کالج بکھر
 پنجاب کالج بھکر
 سپیریئر کالج بھکر
 گورنمنٹ ہائی سکول بھکر
گورنمنٹ ٹیکنیکل کالج بھکر

 برادریاں 
عباسی، آنگرہ، انصاری، آرائیں، اعوان، بلوچ، بھٹی، چدھڑ، چھپ، چھڈو، چوہدری، کمبوہ، ڈھنڈھلا، گورچہ، کھوکھر، لودھی،کلول، میبل، قریشی، رانا،سید، نیازی اتے سیال بکھر دیاں برادریاں ہن،